b'\n_START_ARTICLE_\nSehetepibre\n_START_SECTION_\nKronolo\xc5\xa1ki polo\xc5\xbeaj\n_START_PARAGRAPH_\nKronolo\xc5\xa1ki polo\xc5\xbeaj Sehetepibreja znotraj Trinajste dinastije ni povsem jasen.  V Torinskem seznamu kraljev, sestavljenem v zgodnjem ramze\xc5\xa1kem obdobju, sta v 7. koloni, v kateri so predvsem vladarji iz Trinajste dinastije,   dva faraona z imenom Sehetepibre.  Prvi Sehetepibre je zapisan kot \xc4\x8detrti faraon Trinajste dinastije, drugi pa kot osmi. Z uporabo samo Torinskega seznama kraljev se zato njegovega polo\xc5\xbeaja ne da natan\xc4\x8dno dolo\xc4\x8diti. _NEWLINE_Egiptologa Kim Ryholt in Darrell Baker postavljata Sehetepibreja na deseto mesto v dinastiji in mu pripisujeta dve leti vladanja od 1783 do 1781 pr. n. \xc5\xa1t. Prepri\xc4\x8dana sta, da je prvi Sehetepibre napaka, nastala s popa\xc4\x8denjem imena Hotepibre Kemau Siharnedjheritef.  Sehetepibre Sevesektavi je zato umetno postal osmi  faraon, \xc4\x8deprav je bil deseti. _NEWLINE_Detlef Franke in J\xc3\xbcrgen von Beckerath vidita Sehetepibre Sevesektavija v prvem Sehetepibreju na Torinskem seznamu kraljev in ga zato postavljata na peto mesto v dinastiji. Drugega Sehetepibreja ena\xc4\x8dita s Hotepibre Kemau Siharned\xc5\xbeheritefom.\n_START_SECTION_\nDokazi\n_START_PARAGRAPH_\nSehetepibre je bil dolgo \xc4\x8dasa znan samo s Torinskega seznama kraljev in enega samega valjastega pe\xc4\x8datnika iz lapisa lazuli. Pe\xc4\x8datnik neznanega porekla je bil v zasebni zbirki v Kairu in leta 1926 prodan   Metropolitanskemu mueju umetnosti, kjer je zdaj razstavljen. Na pe\xc4\x8datniku je Sehetepibrejev priimek in posvetilo "Hator, gospodarici [Biblosa]". Na njem je tudi ime guvernerja Biblosa Jakin-Iluja, napisano v klinopisu. Arheolog William F. Albright  je poskusil Jakin-Iluja poistovetiti z guvernerjem Jakinom, dokazanim na steli iz Biblosa, na kateri njegov sin  Jantinu sedi na prestolu ob kartu\xc5\xa1i faraona Neferhotepa I. \xc4\x8ce je  Albrightova hipoteza pravilna, je bil Sehetepibre od Neferhotepa I. oddaljen  eno generacijo._NEWLINE_Glavni primarni dokaz za Sehetepibre je stela, odkrita v rudniku galenita v Gebel el-Zeitu na Sinaju in objavljena leta 1980. Na steli sta ime faraona Sehetepibreja in Horovo ime Sevesektavi.  Stela je iz njegovega obdobje in zato potrjuje njegov obstoj.   _NEWLINE_V kr\xc5\xa1ju severne  piramide na pokopali\xc5\xa1\xc4\x8du v el-Li\xc5\xa1tu so odkrili dva skarabeja s Sehetepibrejevim imenom, zapisanim brez kartu\xc5\xa1e in vladarskega naslova. Skoraj enaka skarabeja so odkrili tudi v Tell el-\xca\xbfAjjulu v kontekstu srednje bronaste dobe, vzporedne drugemu vmesnemu  obdobju v Egiptu. Pripadnost teh skarabejev istemu lastniku ni potrjena.'